Дома, у Двор-Чарапiта, мама накармiла карову i адразу паехала разам з дзецьмi ў вёску Ушчаленкi да Рамана Курагi, каб параiцца, што рабiць, бо муж яго дачкi Нiны таксама быў у партызанах. Расказала пра чуткi i паведамленне немца, што фашысты будуць расстрэльваць партызанскiя сем’i i сем’i франтавiкоў, што трэба ехаць хавацца ў лес. Але Нiна адмовiлася. Пасля гэтага прыехала ў закiнуты былы панскi дом, пасадзiла дзяцей на халодную печ, распрагла каня, адвяла яго ў канюшню i пабегла да Тамары Казлоўскай, каб паведамiць аб пачутым, што трэба ўцякаць у лес цi хавацца дзе ў пунi, бо муж быў у адным атрадзе з яе Карпам. Але Тамара таксама здрэйфiла.